ཁལ་ཁ་རྗེ་བཙུན་དམ་པ་ཡེ་ཤེས་བསྟན་པའི་ཉི་མ་

(ཁལ་ཁ་སྐུ་ཕྲེང་གསུམ་པ)ཁམས་ཁུལ་ལི་ཐང་དུ་ཡབ་དཔོན་བསྟན་འཛིན་མགོན་པོ་དང་ཡུམ་ནོར་འཛིན་དབང་མོ་གཉིས་ཀྱི་སྲས་སུ་རབ་བྱུང་བཅུ་གསུམ་པའི་ས་སྟག(༡༧ ༥༨)ལོར་འཁྲུངས། གོང་མའི་བཀས་མངགས་བློན་ཆེན་ལིའུ་ཨམ་བན་དང༌། ཛ་སག་ཐུ་ཧན་སོགས་ཀྱིས་ལི་ཐང་ནས་གདན་དྲངས་ཏེ་མཚོ་བདུན་དགོན་པར་ཕེབས། དེར་གོང་མ་ཆེན་ལུང་དང་མཇལ་ཞིང༌། ལྕང་སྐྱ་རིན་པོ་ཆེ་རོལ་པའི་རྡོ་རྗེའི་དྲུང་ནས་རབ་བྱུང་གི་སྡོམ་པ་བཞེས་པ་དང་ཆོས་བཀའ་མང་དུ་གསན། དགུང་ལོ་བདུན་ལ་ཕེབས་པ་ཤིང་སྤྲེལ(༡༧༦༤)ལོར་ཁལ་ཁའི་ཁུ་རེ་ཆེན་མོའི་དགོན་པའི་ཁྲི་ལ་མངའ་གསོལ་ཞུས། ཡོངས་འཛིན་ནོ་མོན་ཧན་གྱི་དྲུང་ནས་རིག་གནས་མདོ་སྔགས་དང་བཅས་པ་གསན་བསམ་ལེགས་པར་མཛད་ཅིང༌། ངོ་མཚར་བའི་མཛད་པ་སྣ་ཚོགས་བསྟན་བཞིན་པའི་མུ་ནས། དགུང་ལོ་བཅུ་བདུན་པ་རབ་བྱུང་དེ་གའི་ཤིང་རྟ(༡༧༧༤)ལོར་དགོངས་པ་མྱ་ངན་ལས་འདས་སོ། །

༼དུང་དཀར་ཚིག་མཛོད་ཆེན་མོ་༽ནས་བཏུས།
Category:དུང་དཀར་ཚིག་མཛོད་ཆེན་མོ་